רמירו ארואה

**רמירו ארואה אי ואיה** (בספרדית: **Ramiro Arrue y Valle**; 20 במאי 1892 – 1 באפריל 1971) היה ספרדי־באסקי שעסק בציור, איור וקרמיקה. יצירתו מזוהה במידה רבה עם חבל הבסקים. הוא היה ממייסדי המוזיאון הבאסקי של באיון ונחשב לאחד הציירים המייצגים הבולטים של האזור.

## ביוגרפיה
רמירו ארואה נולד בבילבאו למשפחה בעלת זיקה עמוקה לאמנות. שלושת אחיו הגדולים, אלברטו, ריקרדו וחוסה, היו אף הם אמנים, ולעיתים קרובות הציגו יחד עמו בתערוכות משותפות. נוסף עליהם היו במשפחה גם שתי אחיות. אביו, לוקאס ארואה, היה אספן אמנות שמכר את אוספיו – ובהם גם יצירה מאת פרנסיסקו דה גויה – כדי לממן את הכשרתם האמנותית של בניו.

בהיותו בן תשע־עשרה נסע לפריז ולמד באקדמיה גראנד שומיאר. הוא התגורר ברובע מונפרנאס, שם יצר קשרים עם אמנים בני ארצו ובהם הצייר איגנסיו סולואגה והפסל פאקו דוריו, וכן עם הפסל הצרפתי אנטואן בורדל, שהיה לאחד מחבריו הקרובים. בתקופה זו היה גם בקשר עם אמנים ואנשי תרבות בולטים, ובהם פבלו פיקאסו, אמדאו מודיליאני וז'אן קוקטו. בשנת 1911 הציג מעבודותיו בתערוכת סלון פריז.

בשנת 1922 ייסד, יחד עם חבריו פיליפ ויירן והמפקד ויליאם בואסל, את המוזיאון הבאסקי בבאיון.

בשנת 1925 זכה ארואה במדליית זהב בתערוכה הבין־לאומית לאמנויות דקורטיביות (Exposition Internationale des Arts Décoratifs). במהלך השנים הציג בתערוכות בערים באיון, פו, שטרסבורג, בילבאו וקורדובה. יחד עם אחיו חוסה ערך מסעות בדרום אמריקה והציג את עבודותיו בבואנוס איירס ובמונטווידאו.

עם זאת, ארואה שב לעיתים קרובות לחבל הבסקים, ובעיקר לעיר סן ז'אן דה לוז, שבה התיישב בשנת 1917 ושבה מצא את מקור השראתו המרכזי לציורי נוף, דיוקנאות וסצנות מחיי היום־יום. בשנת 1929 נישא לסוזאן, והשניים יצאו לירח דבש בסן טרופה.

ארואה אייר איורים את ספריהם של המשורר פרנסיס ז'ם ( *La Noce basque* ), הסופר פייר לוטי ( *Ramuntcho* ), ג'וזף פיירה ( *Jean le basque* ) וז'אן פואי ( *Le Folklore des Pays d'oc* ). הוא גם עיצב תפאורות ותלבושות עבור הפקה של האופרה של בורדו, *Perkain*, ויצר ציורי קיר רבים.

בשנת 1943, ארואה, שלא התאזרח צרפתי, נעצר יחד עם באסקים ספרדים אחרים ונכלא במבצר סן-ז'אן-פייד-דה-פורט. הוא חזר לצייר לאחר המלחמה.

שנות חייו האחרונות של ארואה התאפיינו בבדידות ובקשיים כלכליים. הוא נפטר בסן ז'אן דה לוז באפריל 1971 מסרטן הריאה.

רמירו ארואה נחשב לאחד הציירים המייצגים הבולטים של חבל הבסקים. סגנונו פיגורטיבי ומתאפיין בקווים פשוטים בעלי אופי כמעט מונומנטלי ובהרמוניה של צבעים מאופקים. החוקרת הלן סול־סורבה (Hélène Saule-Sorbé) כתבה כי צבעי ציוריו של ארואה מתבססים על שלישייה מרכזית: ירוק, לבן ואדום. לדבריה, שילוב זה משקף סמליות של שייכות ומזכיר את נופיו של חבל הבסקים – גבעות ירוקות ובתים לבנים בוהקים שגגותיהם וקורות העץ שלהם צבועים באדום."     

## גלריית יצירות נבחרות


קובץ:Arudy - Rue du village - Arrue, Ramiro (1892-1971) - btv1b105671605.jpg|רחוב בכפר ארודי
קובץ:Bielle - Vue générale - Arrue, Ramiro (1892-1971) - btv1b10567156f.jpg|מבט כללי על בייל
קובץ:Vallée d'Aspe - Une ferme - Arrue, Ramiro (1892-1971) - btv1b10567157w.jpg|חווה בעמק אספ
קובץ:Vallée d'Ossau - Gourette - Arrue, Ramiro (1892-1971) - btv1b10567159s.jpg|גורה בעמק אוסו
קובץ:Vallée d'Ossau - Noces ossaloises - Arrue, Ramiro (1892-1971) - btv1b10567163h.jpg|חתונה בעמק אוסו
קובץ:Vallée d'Ossau - Un village - Arrue, Ramiro (1892-1971) - btv1b105671622.jpg|כפר בעמק אוסו
קובץ:Vallée d'Ossau - Une ferme - Arrue, Ramiro (1892-1971) - btv1b10567161m.jpg|חווה בעמק אוסו


## קישורים חיצוניים

## הערות שוליים

קטגוריה:ציירים ספרדים
קטגוריה:ספרדים שנולדו ב-1892
קטגוריה:ספרדים שנפטרו ב-1971